A Bizottság első irányelve

(1977. szeptember 28.)

a vegetatív szőlő-szaporítóanyagok forgalmazásáról szóló 68/193/EGK tanácsi irányelv mellékleteinek módosításáról

(77/629/EGK)

AZ EURÓPAI KÖZÖSSÉGEK BIZOTTSÁGA,

tekintettel az Európai Gazdasági Közösséget létrehozó szerződésre,

tekintettel a legutóbb a 74/648/EGK tanácsi irányelvvel [1] módosított, a vegetatív szőlő-szaporítóanyagok forgalmazásáról szóló, 1968. április 9-i 68/193/EGK tanácsi irányelvre [2] és különösen annak 17a. cikkére,

mivel a tudományos és technikai ismeretek fejlődése következtében az alább felsorolt okok miatt a fent említett irányelv mellékleteit módosítani kell;

mivel a károsító szervezet hatásának figyelembevétele, különösen pedig a vírusos betegségek és a vírushordozók okozta problémák kezelése céljából javítani kell a szőlő-szaporítóanyag termesztése vonatkozásában az ebben az irányelvben megfogalmazott feltételeket;

mivel korrigálni kell az irányelv német szövegét;

mivel figyelembe kell venni az oltvány nemes szőlővesszők osztályozásának új módszereit;

mivel annak érdekében, hogy a lehető legrövidebb időn belül álljanak rendelkezésre egészséges oltványiskolák, a hivatalos címkének kezdetben tartalmaznia kell a hivatalosan elfogadott, vírus eredetére vonatkozó vizsgálatok során összegyűjtött kiegészítő, illetve szabadon meghatározható információkat a bázis szaporítóanyag esetében;

mivel az ezen irányelvben előírt intézkedések összhangban vannak a Mezőgazdasági, Kertészeti és Erdészeti Vetőmagok és Szaporítóanyagok Állandó Bizottságának véleményével,

ELFOGADTA EZT AZ IRÁNYELVET:

1. cikk

A 68/193/EGK tanácsi irányelv I. melléklete a következőképpen módosul:

1. Az. I. rész 3. pontjában a "károsító szervezetek, különös tekintettel a vírusokra" szöveg helyébe az alábbi szöveg kerül: "károsító szervezetek, illetve azok hordozói, különös tekintettel a vírusos betegedéseket hordozó fonálférgekre".

2. A német szövegben az I. rész 5. pontjában a "Kurzknotigkeit" helyébe a "Reisigkrankheit" szó kerül.

3. Az I. részben a 6. pont helyébe a következő szöveg kerül:

"6. A károsító szervezetek által okozott hibaszázalék nem lehet nagyobb:

- certifikált szaporítóanyag előállítására szánt alany szőlővessző-nevelő iskolában 5 %-nál, valamint

- standard szaporítóanyag előállítására szánt alany szőlővessző-nevelő iskolában 10 %-nál.

Amennyiben a hibák nem növény-egészségügyi okokra vezethetők vissza, és amennyiben a hibaszázalék meghaladná a fent említett százalékot, az okoknak szerepelniük kell az adatállományban".

2. cikk

A II. melléklet III. része 1. B. pontjának a szövege a következőképpen módosul:

"B. Hossz

a) Oltásra előkészített alany szőlővesszők: a vesszők hosszát a legalsó nódusz legalacsonyabb pontjától kell mérni, ami a legfelső szártag figyelembevételével legalább 1,05 m;

b) Dugványiskolai szőlővesszők: a vesszők hossza a legalsó nódusz legalacsonyabb pontjától a legfelső szártag figyelembevételével legalább 55 cm, a Vitis vinifera esetében pedig 30 cm;

c) Nemes szőlővesszők:

- öt használható rüggyel, a vesszők hossza a legalsó nódusz legalacsonyabb pontjától, a legfelső szártag beszámításával legalább 50 cm,

- egy hasznosítható rüggyel legalább 6,5 cm; a vágást a rügy fölött legalább 1,5 cm távolságra és 5 cm-rel a rügy alatt kell elvégezni"

.

3. cikk

A III. mellékletben a 3. pont helyébe a következő szöveg lép:

"Típus | Mennyiség |

3.Nemes szőlővesszők | |

–öt használható rüggyel | 100 vagy 200 |

–egy használható rüggyel | 500 vagy ennek többszöröse" |

4. cikk

A IV. melléklet a következőképpen módosul:

1. Az A. rész után a következő szöveggel egészül ki:

"B. Szaporításhoz használt bázis szaporítóanyaghoz és a certifikált szaporítóanyaghoz megengedett kiegészítő információ:

"A bázis szaporítóanyagot/az azt megelőző egyik vegetatív szakasz anyagait a … (hatóság) megvizsgálta és igazolta, hogy …… (vizsgálati módszer) szerint az anyag mentes a …… (vírusos betegség)-től"..

A szaporításhoz használt bázis szaporítóanyag és certifikált szaporítóanyag esetében ez az információ utalhat a fertőző leromlásra és a levélsodródásra, az alany szőlővesszők esetében pedig a levélfoltosságra. Ezeket a vizsgálatokat hivatalosan el kell fogadtatni. A vizsgálatokat legalább három éven keresztül egy hivatalosan elismert és felügyelt hatóságnak kell végeznie.

Az alábbi vizsgálati módszereket lehet alkalmazni:

- az összes vírusos betegségnél az indikátoros módszert szőlőnövény esetében,

- a fertőző leromlásnál az előző módszereken kívül és fűszerű növények esetében az indikátoros módszert, valamint a szerológiai módszert".

2. Az eredeti B. rész C. részre változik.

5. cikk

A tagállamok hatályba léptetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy ennek az irányelvnek 1978. július 1-jén megfeleljenek.

6. cikk

Ennek az irányelvnek a tagállamok a címzettjei.

Kelt Brüsszelben, 1977. szeptember 28-án.

a Bizottság részéről

Finn Gundelach

alelnök

[1] HL L 93., 1968.4.17., 15. o.

[2] HL L 352., 1974.12.28., 43. o.

--------------------------------------------------